題徐參議所藏唐人浴兒圖
作者：王炎
朝代：宋

paragraphs: 右相嘗慚呼畫師，技癢仍復拈毛錐。
逼真誰作此贋本，亦有妙意生妍姿。
中庭燕坐必主婦，綠雲高髻香羅衣。
嫣然嬪妾左右侍，前浴能言丹鳳雛。
娉婷及筓女公子，素腕擁項相携扶。
兩兩爲朋四髫齔，乳盧隨逐相諧嬉。
掌中看珠二少艾，捧顋却立鴉鬟奴。
屏間擁膝袖玉笋，疑是夢闌顰翠眉。
側身背面按箏者，冰肌綽約不自持。
床前跪起各姝麗，爲兒理髮抆涕洟。
有犬斕斑受摩撫，與人習熟無猜疑。
梳粧淡薄服製古，如見永徽貞觀時。
若非侯家及主第，人物無此美且都。
荆釵布襦小家婦，生子不如山下麑。